Cu ocazia Zilei Internaționale a Copilului, ISU Sălaj organizează diferite activități pentru copii și tineret. Vineri și sâmbătă, 31 mai și 1 iunie, între orele 9-18, vor fi organizate „Zilele porților deschise” în toate subunitățile operative ale Inspectoratului pentru Situații de Urgență „Porolissum” al județului Sălaj: în municipiul Zalău, în orașele Șimleu Silvaniei, Jibou și Cehu Silvaniei, în localitățile Ileanda, Nușfalău, Sânmihaiu Almașului, Hida și Sărmășag. În data de 1 iunie se vor organiza o serie de activități în parcarea Centrului Comercial Zalău Value Center, între orele 12-16. Copiii vor avea ocazia să încerce o parte din echipamentele de protecție, să se urce în autospecialele de intervenție și să îi cunoască pe salvatorii sălăjeni și misiunile la care aceștia intervin.